கேள்வி: குபேரா - விமர்சனங்கள் பற்றி தகவல் சொல்.
பதில்: ஆனந்த விகடன் வலைதளத்தில் வந்த விமர்சனத்தில் "ஆங்காங்கே வரும் எமோஷன் மொமண்ட்களும், நடிகர்களின் உணர்வுப்பூர்வமான நடிப்பும் மட்டுமே அயற்சிப்பாதையின் களைப்பை ஓரளவிற்குச் சரிகட்டுகின்றன. சில சறுக்கல்கள் எட்டிப்பார்த்தாலும், பரபரப்பிலும், எமோசனிலும் தேவையான திரையனுபவ செல்வத்தைத் தந்திருக்கிறார் இந்தக் 'குபேரா'" என்று எழுதினர். கல்கி (இதழ்) வலைதளத்தில் வந்த விமர்சனத்தில் "ஒன்று ஸ்மார்ட்டான சண்டைப் படம், அல்லது த்ரில்லர் என்று ஒரு முடிவு எடுத்திருக்க வேண்டும். பிச்சைக்காரர்களின் கஷ்டங்களைச் சொல்ல வேண்டும் என்று எடுத்தால் போதாது. எதாவது தீர்வு சொல்ல முடியுமா. இவர் சொன்ன தீர்வைப் படத்தில் கூட ஏற்க முடியாது. நிஜத்தில் எங்கே ஏற்பது" என்று எழுதினர். தினமணி நாளிதழில் வந்த விமர்சனத்தில் "தனுஷின் நடிப்பு படத்தில் மிக முக்கியமான ஒன்று! அந்தக் கதாபாத்திரம் உருவாக்கப்பட்ட விதமும் மிகச்சிறப்பான ஒன்றாகவே கருதப்பட வேண்டும்! எந்தவித ஹீரோயிசமும் சேர்க்கப்படாமல், கதைக்கும், கதாபாத்திரத்திற்கும் உண்மையாக இருந்ததற்கு பாராட்டுகளைத் தெரிவித்தே ஆகவேண்டும்!" என்று எழுதி மதிப்பீடுகள் வழங்கினர்.